《周秀实陈庭藻携酒见过徜徉湖山间甚款明日秀实有诗乃次韵》
宋代·周紫芝

少年怀二妙，一日如三秋。岂料京洛间，岁暮方从游。

空疏坐晚缪，清楚知前脩。周郎古名士，功以一战收。

太丘亦贤者，盛德令人羞。周旋奉谈笑，领略开羁囚。

有如我辈人，夫岂公等俦。窈窕寻远壑，共赋临清流。

青山傥在眼，白发从满头。西湖如西子，好句岂易酬。

不敢妄作语，恐有不下鸥。微君妙篇章，何以写我忧。

人生每如此，万户不足侯。斯盟傥未寒，小艇尚可浮。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。